लखनऊ. योगी सरकार में कैबिनेट मंत्री और सुहेलदेव भारतीय समाज पार्टी के राष्ट्रीय अध्यक्ष ओम प्रकाश राजभर ने एक बार फिर बीजेपी के खिलाफ मोर्चा खोला है। हजरतगंज स्थित कैपिटल सिनेमा में प्रदेश कार्यसमिति की बैठक में उन्होंने कहा कि बीजेपी हमें गठबंधन से निकालने की धमकी देती है। हिम्मत है तो हमें कैबिनेट से निकाल कर दिखाएं। उन्होंने कहा हम गठबंधन में है लेकिन बीजेपी हमें हमारे अधिकार नहीं दे रही है। हम महीनों से प्रदेश कार्यालय के लिए लखनऊ में जगह मांग रहे हैं लेकिन हमें जगह नहीं दिया जा रहा है।